Kartenos Švč. Mergelės Marijos Ėmimo į dangų bažnyčia

Kartenos Švč. Mergelės Marijos Ėmimo į dangų bažnyčia – bažnyčia, stovinti Kartenos miestelyje, prie kelio A11 Šiauliai–Palanga , dešiniajame Minijos slėnio krante. Kultūros paveldo objektas Nr. 23590. Istorija 1634 m. Mykolas Sapiega bažnyčiai dovanojo jurisdiką Kartenos miestelyje ir Gudeliškės palivarką su Abakų, Budrių ir Šmilkščių kaimais (70 valakų). 1639 m. Mykolas Sapiega fundavo parapinę mokyklą. 1764 m. miestelyje pastatyta medinė bažnyčia, kuri 1873 m. gegužės 23 d. sudegė. Prašyta leisti statyti mūrinę, bet 1847 m. buvo gautas leidimas statyti medinę bažnyčią. Po 1875 m. Kartenoje buvo pastatyta medinė, neobarokinio stiliaus bažnyčia. 1881 m. bažnyčią konsekravo Žemaičių vyskupas Aleksandras Beresnevičius. 1909–1914 m. veikė Lietuvių katalikų blaivybės draugijos skyrius. Architektūra Bažnyčios fasadas yra neobarokinis, su medžio technikai svetimais išraitymais. Priekinis keturkampis bokštas primena miniatiūrinę varpinę, iškeltą ant bažnyčios stogo. Bažnyčia stačiakampio plano, su 2 bokšteliais, pristatytomis zakristijomis. Viduje yra plati, aukšta centrinė nava ir 2 žemos šalutinės. Įrengti 3 altoriai, išskirtinai dailaus darbo sakykla. Šventorius aptvertas akmenų tvora degtų plytų mūro pseudogotikiniais vartais su piramidiniu bokštu centre ir kalvio darbo ornamentuotais kryželiais. Jo pakraščiuose stovi 14 akmens mūro koplytėlių, pora kryžių ir koplytstulpių, pietiniame kampe – stambių proporcijų medinė varpinė (1860 m.). Galerija Šaltiniai Nuorodos Vyskupijos informacija